Document ID: 32012R1057

32012R1057
L 313/11
SLUŽBENI LIST EUROPSKE UNIJE
UREDBA KOMISIJE (EU) br. 1057/2012
od 12. studenoga 2012.
o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe dimetil polisiloksana (E 900) kao sredstva protiv pjenjenja u dodacima prehrani
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3. i članak 30. stavak 5.,
budući da:
(1)
Prilogom II. Uredbi (EZ) br. 1333/2008 utvrđen je popis prehrambenih aditiva koji su odobreni za uporabu u hrani i uvjeti njihove uporabe u Uniji.
(2)
Taj se popis može izmijeniti u skladu s postupkom iz Uredbe (EZ) br. 1331/2008 Europskog parlamenta i Vijeća od 16. prosinca 2008. o utvrđivanju zajedničkog postupka odobravanja prehrambenih aditiva, prehrambenih enzima i prehrambenih aroma (2).
(3)
Prema članku 3. stavku 1. Uredbe (EZ) br. 1331/2008, popis prehrambenih aditiva Unije može se ažurirati na inicijativu Komisije ili nakon zahtjeva.
(4)
Zahtjev za odobravanje uporabe dimetil polisiloksana (E 900) kao sredstva protiv pjenjenja u dodacima prehrani podnesen je i stavljen na raspolaganje državama članicama.
(5)
Dodaci prehrani u obliku šumećih tableta obično sadržavaju kiseline (kao što je limunska kiselina) i hidrokarbonatne ili karbonatne soli. Tablete se dodaju u vodu i tijekom otapanja nastaje plinoviti ugljikov dioksid. Taj plin obično proizvodi podizanje pjene koja prelazi rub čaše. Podizanje pjene stoga treba djelomično ili potpuno potisnuti dodavanjem sredstva protiv pjenjenja u šumeću tabletu. Dimetil polisiloksan (E 900) može se koristiti kao učinkovitija alternativa trenutačno odobrenim polisorbatima i saharoznim esterima masnih kiselina.
(6)
U izvješću Komisije o unosu prehrambenih aditiva u Europskoj uniji (3) zaključeno je da dimetil polisiloksan (E 900) ne treba dalje ispitivati, s obzirom da teoretski unos temeljen na konzervativnim pretpostavkama o konzumaciji hrane i korištenju aditiva ne prekoračuje prihvatljive dnevne unose. Vrijednost prihvatljivog dnevnog unosa u iznosu 1,5 mg/kg utvrdio je 18. svibnja 1990. Znanstveni odbor za hranu (4). Procjenjuje se da je dodatni unos na temelju nove uporabe kao sredstva protiv pjenjenja u dodacima prehrani u obliku šumećih tableta ispod 10 % od prihvatljivog dnevnog unosa. Stoga je primjereno odobriti uporabu dimetil polisiloksana (E 900) u dodacima prehrani u obliku šumećih tableta.
(7)
U skladu s člankom 3. stavkom 2. Uredbe (EZ) br. 1331/2008, Komisija mora prije ažuriranja popisa prehrambenih aditiva Unije, kako je utvrđen u Prilogu II. Uredbi (EZ) br. 1333/2008, zatražiti mišljenje Europske agencije za sigurnost hrane, osim ako predmetno ažuriranje ne utječe na ljudsko zdravlje. S obzirom da odobrenje uporabe dimetil polisiloksana (E 900), u dodacima prehrani u obliku šumećih tableta predstavlja ažuriranje tog popisa koje ne utječe na ljudsko zdravlje, nije potrebno tražiti mišljenje Europske agencije za sigurnost hrane.
(8)
U skladu s prijelaznim odredbama Uredbe Komisije (EU) br. 1129/2011 (5), popis prehrambenih aditiva utvrđen u Prilogu II. Uredbi (EZ) br. 1333/2008 primjenjuje se od 1. lipnja 2013. Kako bi se omogućila uporaba dimetil polisiloksana (E 900) u dodacima prehrani prije tog datuma, potrebno je utvrditi raniji datum početka primjene u pogledu tog prehrambenog aditiva.
(9)
Prilog II. Uredbi (EZ) br. 1333/2008 trebalo bi stoga izmijeniti na odgovarajući način.
(10)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja i nije im se usprotivio ni Europski parlament niti Vijeće,
DONIJELA JE OVU UREDBU:
Članak 1.
Prilog II. Uredbi (EZ) br. 1333/2008 izmjenjuje se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 12. studenoga 2012.

Labels: 0
3
17